Ligurian:
# Lusciandro Guason (1958)

O l’é nasciuo à Zena-Votri do 1958. Da-o 1973 o scrive in zeneise poexie, racconti, tiatro e sazzi. Segondo o F. Toso, «da un paisaggiximo construto con de inçixive imagine, à uso Sileri, a piggia sponto unna meditaçion de carattere pescimistico, çentrâ in sciô tema da solitudine e da precaietæ existençiale». Con l’andâ di anni, a-e meditaçioin do Guason se gh’é azzonto di elementi stæti piggiæ da-a filosofia e da l’esoteriximo, ma a seu lirica a veu ëse basâ in sce di valoî escluxivamente formali, in sciô son da poula, e in sciô segretto che a poula a l’asconde, in dâ pe scontou che o mondo o no l’é quello ch’o ne appâ in de feua, ma a poula a l’é quella ch’a ô peu desvelâ, a-o manco in parte. O Guason o pensa che unna poexia a pòsse ëse valida anche sensa un contegnuo preçiso e che a seu varsciua a segge de za inta perfeçion evocativa de l’imagine e do son; a forma a l’é donca za o contegnuo, e di atri scignificati ghe peuan ëse attriboii da-o lettô ò da-o poeta mæximo, à segonda de l’eco che o testo o gh’addescia de drento. A mæxima cösa se peu dî di racconti che o Guason o l’à scrito; formalemente di racconti do fantastico ò filosòfichi, son stæti pensæ pe desmeuve di regòrdi e di sentimenti che cangian da unna persoña à l’atra, ma sempre in arrestâ attenti a-i valoî formali do testo, che ne son o vertadeo contegnuo.

A fontaña de sta poexia a segna un tempo inmòbile inta perfeçion do regòrdo, un tempo ch’o torna de longo in sce lê mæximo, çiclico, ch’o ne ven da Dê e a-o Dê o fa retorno. Rimme e alliteraçioin accompagnan i conçetti pe seguîne a muxica.

O viçio o l’arve l’inmutabilitæ do còrpo, o ne dà l’assazzo de unn’eternitæ a-a reversa, foïse ascì quella da perdiçion; o ne rende inmortæ con sciorbîne into piaxei e l’anâghe apreuvo o rende l’attimo eterno inte unn’eterno resegondâ.

A bellessa de unna cianta a l’é destinâ à niatri e à nisciun atro e donca a seu vitta, o sô ch’o l’ascada, son drento de niatri e da niatri dependan. O soggetto ch’o l’ammia e o sente o l’é a vea raxon d’ëse da vitta da cianta e de tutta a natua e o â contëgne. A potensa do verso a reciamma a potensa de l’ëse inta nòstra consciensa, inte unna scintexi alchemica.

Inte sò urtime poexie, ancon inedite, o penscê do Guason o se conçentra in sciô tempo çiclico, o solo ch’o peu mette a-e còrde a mòrte, inte sò perenne tornâ a-a vivagna da consciensa, donde o no l’òccupa nisciun spaçio e, tant’é, o l’é veo. Vëgne lasciou a numeraçion chi conresponde à quella da scilloge originäia.

Inte sti versci, o Guason o çerca à esprimme i seu conçetti inte de imagine sempre ciù conçentræ e scintetiche, a-o limite de l’afaxia, con fâle piccâ drento uña con l’atra pe fâne sccioî de zimme, che pòssan inluminâ a veitæ de l’ëse.

English translation:
# Alessandro Guasoni (1958)

Born in Voltri (near Genoa) in 1958, he has been writing poetry, short stories, theatre and essays in the Genoese language since 1973. According to F. Toso, “from a landscape constructed with incisive images, à la Sileri, comes a meditation of a pessimistic nature, centred on the theme of loneliness and existential precariousness”. Over the years, elements drawn from philosophy and esotericism have been added to Guasoni’s meditations, but his lyricism is meant to be based on purely formal values, on the sound of the word, and on the secret that the word conceals, taking for granted that the world is not what it appears to us from the outside, but the word is what can reveal it to us, at least in part. Guasoni thinks that a poem can be valid even without a precise content and that its value is already in the evocative perfection of the image and sound. The form is therefore already the content, and other meanings can be attributed to it by readers or by poets themselves, depending on the echo that the text awakens in them internally. The same can be said of the short stories Guasoni has written. Formally stories of the fantastic or philosophical, they are designed to stir memories and feelings that change from one person to another, but always remaining attentive to the formal values of the text, which constitute its authentic content.

The fountain of this poem marks a motionless moment in the perfection of memory, a time that always returns to itself, cyclical, coming from God and returning to God. Rhymes and alliterations accompany the concepts to follow their music.

Vice unlocks the immutability of the body, gives us a taste of an eternity in reverse, even if it is that of perdition; it makes us immortal by sucking us into pleasure and by following it the moment becomes eternal in an eternal recurrence.

The beauty of a plant is intended for us and no one else, and therefore its life, the sun that warms it, are within us and depend on us. The subject that looks and feels is the true reason for the plant’s existence and that of all nature and contains it. The power of the verse recalls the power of being in our consciousness, in an alchemical synthesis.

In his latest poems, Guasoni’s thoughts focus on cyclical time, the only one that can knock death off its feet, in its perpetual return to the source of consciousness, where it occupies no space, and yet is real. The numbering corresponding to the original sylloge is retained.

In these verses, Guasoni tries to express his concepts in increasingly concentrated and synthetic images, bordering on aphasia, making them collide with each other to make sparks fly out, which can illuminate the truth of being.